ઉનાળો આકરો થતો જાય છે તેમ-તેમ સરકાર પર પાણીના મુદ્દે આલોચના વધી રહી છે. ટીકાઓ સાથે આકરો ઉનાળો કાપવાનો બાકી છે. આ સ્થિતિમાં ટીકાઓનો જડબાતોડ જવાબ આપવા અને સમયનો સદુપયોગ કરી ખાલી પડેલા જળસ્ત્રોતને સજીવન કરવાના બેવડા હેતુથી રૃપાણી સરકારે પાણી અભિયાન પર ફોકસ કર્યું છે. ગુજરાતના સ્થાપના દિવસથી એક મહિના સુધી આખા રાજ્યમાં આશરે ૧૩ હજાર જેટલાં સ્થળો પર જળ અભિયાન હેઠળ કામગીરી કરવામાં આવશે. સરકારનું આ અભિયાન જળ સંગ્રહની ક્ષમતા વધારવા માટે તો ઉપયોગી થશે જ સાથે પાણીના મુદ્દે લોકોમાં ઊભા થનારા રોષ અને વિપક્ષની ટીકાનો જવાબ આપવામાં પણ સરકારને મદદરૃપ સાબિત થવાનું છે. સરકાર પાણીના મુદ્દે ગંભીર છે તેવો મેસેજ આ મિશન થકી આપવા માગે છે.